Her til formiddag sidder to brødre til afhøring hos Nordjyllands Politi sigtet for trusler mod en 51-årig mand og vold mod en 63-årig kvinde.

Østre Strandvej i Nørresundby var søndag aften ramme for et større skænderi efter uenighed om noget bodeling. Et brødrepar på 39 og 43 år tog sammen på mission for at sætte nogle ting på plads, efter den enes nye kæreste var raget uklar med sin eksmand om bodelingen efter en skilsmisse. Den 51-årige eksmand tog imod i døren, og det udviklede sig til et skænderi, hvor de to brødre truede eksmanden i en sådan grad, at eksmandens nye kæreste, en 63-årig kvinde, lagde sig mellem parterne og kom i den forbindelse til skade. Begge brødre blev i forbindelse med skænderiet anholdt af politiet og sidder her til formiddag til afhøring hos Nordjyllands Politi.